**Opći uvjeti primjenjivi na Ugovore o financiranju Ministarstva**

**regionalnoga razvoja i fondova Europske unije**

**za Programe iz nadležnosti Uprave za potpomognuta područja**

**SADRŽAJ**

***OPĆE I ADMINISTRATIVNE ODREDBE***

 1. Opće obveze 2

 2. Obveza osiguravanja informacija, financijskih i tehničkih izvješća 2

 3. Odgovornost 4

 4. Sukob interesa 4

 5. Vidljivost 4

 6. Vlasništvo/uporaba rezultata i opreme 4

 7. Procjena projekta 4

 8. Izmjene Ugovora 4

 9. Provedba projekta 5

10. Raskid Ugovora 5

11. Važeći propisi i rješavanje sporova 6

***FINANCIJSKE ODREDBE***

12. Prihvatljivi troškovi 6

13. Isplate 7

14. Računi te tehničke i financijske provjere 8

15. Konačni iznos financiranja od strane Ugovaratelja 8

16. Povrat i naplata 8

***OPĆE I ADMINISTRATIVNE ODREDBE***

**1. OPĆE OBVEZE**

1.1. Nositelj provedbe Projekta je Korisnik. Korisnik će provesti Projekt na vlastitu odgovornost i u skladu s podnesenim zahtjevom.

1.2. Korisnik će provesti Projekt odgovorno, transparentno i učinkovito, u skladu s Ugovorom o financiranju (u nastavku teksta: Ugovor) i najboljom praksom na tom području. U tu svrhu Korisnik će upotrijebiti sva financijska, ljudska i materijalna sredstva koja su potrebna za potpunu provedbu Projekta kako je naveo u Prijavi.

1.3. Korisnik će djelovati sam ili u sklopu partnerstva s jednim ili više partnera kako je naveo u Prijavi.

1.4. Korisnik je u svrhu sklapanja Ugovora o nabavi obvezan provesti postupak javne nabave u skladu s važećim Zakonom o javnoj nabavi koji je na snazi u vrijeme pokretanja postupka nabave i u skladu s načelima transparentnosti i jednakog tretmana svih potencijalnih ugovaratelja, pri čemu treba voditi računa da se izbjegne sukob interesa.

Ukoliko nadležno tijelo utvrdi nepravilnosti u postupku nabave, Ugovaratelj će od Korisnika zatražiti povrat financiranih sredstava. Ne udovolji li Korisnik tom zahtjevu, Ugovaratelj će aktivirati bjanko zadužnicu.

Dokumentacija za nadmetanje, Zapisnik o javnom otvaranju ponuda, Zapisnik o pregledu i ocjeni ponuda, sva korespondencija i dokumenti vezani uz provedeni postupak nabave koji se izmjenjuju između ponuditelja i naručitelja/korisnika moraju biti dostupni predstavnicima Ugovaratelja na uvid i kontrolu.

1.5. Korisnik je dužan nakon provedbe postupka nabave, a najkasnije uz prvi Zahtjev za plaćanje/nadoknadu sredstava dostaviti Ministarstvu potpisanu i pečatom ovjerenu Izjavu da su postupci javne nabave provedeni sukladno važećem propisima iz područja javne nabave.

1.6. Ugovaratelj ne prihvaća nikakvu ugovornu obvezu proizašlu temeljem ugovora između Korisnika i Korisnikovih partnera ili Korisnika i izvođača osim ugovornih obveza koje su navedene u Ugovoru, odnosno u ovim Općim uvjetima. Za provedbu Projekta Ugovaratelju je odgovoran isključivo Korisnik.

1.7. Korisnik i Ugovaratelj su jedine strane u postupku sklapanja Ugovora.

**2. OBVEZA OSIGURAVANJA INFORMACIJA, FINANCIJSKIH I TEHNIČKIH IZVJEŠĆA**

2.1. Prije potpisa Ugovora, na službenoj stranici Ministarstva Korisniku je dostupna Obavijest o odabiru projekta za financiranje u 2025. godini prema Programima.

U roku od mjesec dana nakon potpisivanja Ugovora ili najkasnije do predaje prvog Zahtjeva za plaćanje/nadoknadu sredstava, Korisnik je dužan Ugovaratelju dostaviti bjanko zadužnicu ovjerenu kod javnog bilježnika, kao jamstvo za dobro izvršenje Ugovora, na iznos odobrenog financiranja uvećanog za 10% .

Nakon provedenog postupka nabave Korisnik će izraditi Revidirani proračun projekta u skladu s odobrenim sredstvima financiranja i dostaviti ga Ugovaratelju.

Revidiranim proračunom projekta utvrđuje se vrijednost Projekta i omjer financiranja između Ministarstva i Korisnika u provedbi Projekta te je prilikom njegove izrade potrebno voditi računa o slijedećem:

- udio Ministarstva u financiranju ne može biti veći od odobrenog u članku 2. Ugovora o financiranju;

- ukoliko se u postupku nabave postigne vrijednost projekta manja od procijenjene, udio Ministarstva ne može biti veći od traženog postotka financiranja u točki 3.1. Prijavnog obrasca, odnosno postotka iskazanog u Proračunu projekta (Dodatak C);

- ukoliko se u postupku nabave postigne vrijednost projekta veća od procijenjene, udio Ministarstva je maksimalno do iznosa iz članka 2., a preostali iznos, do pune vrijednosti Projekta, mora osigurati Korisnik;

- ukoliko Korisnik nije u mogućnosti osigurati dodatna sredstva i ukoliko to projektno rješenje dozvoljava, Korisnik može smanjiti opseg projekta ili ga podijeliti po fazama, o čemu je dužan izvijestiti Ministarstvo.

2.2. Korisnik je dužan Ugovaratelju osigurati sve tražene informacije o provedbi Projekta. Uz svaki Zahtjev za plaćanje/nadoknadu sredstava Korisnik obavezno prilaže financijske i tehničke izvještaje na propisanim obrascima, Periodično izvješće o provedbi projekta i Financijsko izvješće, potkrijepljeno valjanim dokazima o izvedenim radovima i izvršenim uslugama.

Po završetku Projekta Korisnik dostavlja Završno izvješće o provedbi projekta (u nastavku teksta: Završno izvješće) sa svim prilozima.

Ugovaratelj pored navedenih izvješća može zatražiti i druge dodatne informacije u svezi provedbe Projekta koje mu Korisnik treba dostaviti u pisanoj formi, u roku 7 dana od dana slanja zahtjeva.

2.3. Periodično izvješće o provedbi projekta treba obuhvatiti aspekte provedbe Projekta za predviđeno razdoblje. Izvješće mora sadržavati podatke koji će omogućiti usporedbu između ciljeva, predloženih metoda i očekivanih rezultata navedenih u Prijavi i planiranih troškova te upotrijebljenih metoda, učinjenih troškova i dobivenih rezultata u periodu podnošenja izvješća.

2.4. Završno izvješće mora sadržavati detaljan opis uvjeta pod kojima je proveden Projekt, informacije o poduzetim mjerama za osiguranje vidljivosti Ugovaratelja financiranja, informacije pomoću kojih će se procijeniti utjecaj Projekta na ciljne skupine te konačnu izjavu o provedbi Projekta. Sastavni dio Završnog izvješća su Financijsko izvješće i Izvješće stručnog nadzora građenja za okončane radove.

Završno izvješće, u financijskom dijelu, predstavlja zaokruženu financijsku konstrukciju i pokazuje da su sve aktivnosti na Projektu, planirane u 2025. i 2026. godini, provedene te da su plaćene od strane Korisnika.

Korisnik je dužan po završetku Projekta, Ugovaratelju bez odgode dostaviti Završno izvješće, Financijsko izvješće o utrošenim sredstvima za vrijednost Projekta utvrđenu u Revidiranom proračunu projekta s pripadajućim dokazima o plaćanjima (bankovni izvadci, bankovne transakcije i sl.), Izvješće stručnog nadzora te fotodokumentaciju izvedenih radova u boji (konačnog stanja kako bi se mogle usporediti sa slikama iz Prijave – početno stanje). Gotovinsko plaćanje nije prihvatljivo prilikom pravdanja troškova.

2.5. Korisnik izvješća podnosi u sljedećim intervalima:

- Periodično izvješće se dostavlja uz svaki Zahtjev za plaćanje/nadoknadu sredstava,

- Završno izvješće treba biti dostavljeno Ugovaratelju najkasnije do 30. travnja 2026. godine.

2.6. Ukoliko Korisnik ne dostavi Ugovaratelju Završno izvješće u roku ili ne podnese dokazima potkrijepljeno pisano obrazloženje uz navođenje razloga neispunjenja svojih obveza, Ugovaratelj će pokrenuti postupak za povrat sredstava i naplatu bjanko zadužnice te jednostrano raskinuti Ugovor.

2.7. Ukoliko Korisnik do roka provedbe Projekta ne dostavi nijedno Periodično izvješće i ne podnese nijedan Zahtjev za plaćanje/nadoknadu sredstava, dužan je izvijestiti Ugovaratelja o razlozima neizvršavanja Projekta. Ugovaratelj će u tom slučaju smatrati da je Korisnik odustao od Projekta te prema Korisniku nema nikakvih daljnjih obveza.

**3. ODGOVORNOST**

3.1. Ugovaratelj ne snosi odgovornost, ni potpunu ni djelomičnu, za eventualne štete proizašle iz bilo koje aktivnosti Korisnika u okviru financiranog Projekta te neće prihvatiti dodatne zahtjeve za povećanje iznosa isplata na ime nastale štete.

3.2. Korisnik oslobađa Ugovaratelja svake odgovornosti nastale od strane Korisnika ili izvođača prema trećoj strani koja proizlazi iz povrede pravila, propisa ili prava treće strane.

**4. SUKOB INTERESA**

4.1. Korisnik je dužan poduzeti sve potrebne mjere kako bi izbjegao sukob interesa te isto tako bez odgode obavijestiti Ugovaratelja o mogućem potencijalnom sukobu.

**5. VIDLJIVOST**

5.1. Korisnik je dužan poduzeti odgovarajuće mjere kako bi osigurao vidljivost doprinosa Ugovaratelja u realizaciji Projekta.

5.2. U svim obavijestima i medijskim priopćenjima od strane Korisnika koja se odnose na Projekt, uključujući ona dana na konferencijama i seminarima, treba istaknuti da je Projekt financiran od strane Ugovaratelja. Svako predstavljanje projekta od strane Korisnika (u bilo kojem mediju) treba sadržavati sljedeću izjavu: „*Ovaj Projekt je proveden uz financijski doprinos Ministarstva regionalnoga razvoja i fondova Europske unije“.*

5.3. Ukoliko Korisnik po završetku Projekta planira svečano otvaranje objekta o tome je dužan pravovremeno, pisanim putem, obavijestiti Ugovaratelja.

**6. VLASNIŠTVO/UPORABA REZULTATA**

6.1. Korisnik će Ugovaratelju omogućiti slobodno korištenje informacija o provedbi i rezultatima Projekta, pod uvjetom da Ugovaratelj time ne krši postojeća intelektualna i vlasnička prava.

**7. PROCJENA PROJEKTA**

7.1. Ukoliko će Ugovaratelj provoditi periodičnu ili naknadnu (ex post) procjenu rezultata Projekta, Korisnik će mu (i/ili za to ovlaštenim osobama) osigurati sve dokumente ili informacije koje mogu pomoći u procijeni te mu odobriti pravo pristupa.

7.2. Ukoliko u tijeku provedbe projekta jedna ugovorna strana provede procjenu Projekta dužna je drugoj strani osigurati kopiju izvješća o procjeni.

**8. IZMJENE UGOVORA**

8.1. Svaka izmjena Ugovora i njegovih dodataka mora se dostaviti kao dopuna u pisanom obliku. Ako Korisnik traži izmjenu dužan je podnijeti Ugovaratelju zahtjev za izmjenu 30 kalendarskih dana prije dana na koji bi izmjena trebala stupiti na snagu, osim ako postoje posebne okolnosti koje su u potpunosti dokazane od strane Korisnika te prihvaćene od strane Ugovaratelja.

8.2. Dopuna ne može imati za svrhu ili za učinak izmjenu Ugovora koja bi dovela u pitanje odluku o dodjeli i iznosu financiranja Projekta.

**9. PROVEDBA PROJEKTA**

9.1. Provedbeno razdoblje prema Programu je razdoblje od 2. siječnja 2025. godine do predaje Završnog izvješća o provedbi projekta, odnosno 30. travnja 2026. godine, uz uvjet da se sredstva Ministarstva odobrena za provedbu Projekta mogu koristiti samo u 2025. godini.

9.2. Korisnik je dužan završiti sve aktivnosti na Projektu i dostaviti Završno izvješće do 30. travnja 2026. godine.

Ukoliko Korisnik, iz objektivnih razloga, ne uspije završiti projekt i dostaviti Završno izvješće u navedenom roku, može zatražiti produžetak roka. Ovo produženje roka odnosi se isključivo na udio Korisnika ili doprinos njegovih partnera u financiranju projekta.

Ukoliko Korisnik Završno izvješće ne dostavi u roku ili ne podnese, dokazima potkrijepljen, zahtjev za produžetak roka, Ministarstvo će pokrenuti postupak za povratom sredstava i za naplatom bjanko zadužnice.

9.3. Korisnik ili Ugovaratelj mogu odgoditi (obustaviti) provedbu Projekta u cijelosti ili nekog njegovog dijela ako okolnosti (uglavnom viša sila) provedbu učine preteškom ili preopasnom za nastavak o čemu Korisnik mora bez odgode izvijestiti Ugovaratelja.

Ukoliko obje ugovorne strane procjene da će nakon prestanka okolnosti koje su dovele do obustave biti moguć nastavak i završetak Projekta sukladno rokovima iz stavka 1. ovog članka, Ugovor se neće raskidati. Korisnik treba poduzeti sve mjere da vrijeme obustave bude što kraće, a kada okolnosti dozvole nastavak Projekta Korisnik će o tom izvijestiti Ugovaratelja koji će dati pisanu suglasnost za nastavak Projekta.

9.4. Neće se smatrati da ugovorne strane krše svoje obveze ako ih je u njihovom ispunjavanju spriječila viša sila. Višom silom će se smatrati svaka nepredviđena izvanredna situacija ili događaj izvan kontrole ugovornih strana koja sprječava bilo koju od njih u izvršavanju ugovornih obveza i koja se ne može pripisati njihovoj pogrešci ili nepažnji. Štete na opremi ili materijalu ili kašnjenje u njihovoj isporuci, radni sporovi, štrajkovi ili financijske poteškoće ne mogu se pozvati na višu silu.

9.5. Razdoblje provedbe Projekta može se produžiti najdulje za razdoblje jednako duljini trajanja obustave, ali bez utjecaja na izmjene Ugovora o financiranju u pogledu iznosa i rokova financiranja Projekta od strane Ugovaratelja.

9.6.Za udio financiranja Ugovaratelja instruktivni rok Korisniku za dostavu zadnjeg Zahtjeva za plaćanje/nadoknadu sredstava za izvršene aktivnosti na Projektu je 20. studeni 2025. godine.

Protekom 2025. godine prestaje financijska obveza Ugovaratelja po ovom Ugovoru, a neiskorištena sredstva sufinanciranja neće biti moguće realizirati sljedeće proračunske godine**.**

**10. RASKID UGOVORA**

10.1. Ukoliko jedna ugovorna strana zbog bilo kojeg razloga, uključujući i višu silu, ne može izvršavati ugovorne obveze na način i u rokovima utvrđenim odredbama Ugovora, o tome se mora očitovati drugoj ugovornoj strani pri čemu je dužna osigurati sve pojedinosti o prirodi razloga zbog kojeg ne može izvršavati ugovorne obveze. U navedenom slučaju nastojat će se postići sporazum o daljnjim rokovima i obvezama te eventualno nastaloj šteti.

10.2. Ukoliko ugovorne strane ne postignu sporazum ili ukoliko jedna ugovorna strana ne izvijesti drugu o razlozima neizvršavanja ugovornih obveza u skladu sa stavkom 1. ovog članka, svaka strana može raskinuti Ugovor pisanom obaviješću o raskidu Ugovora poslanom na dokaziv način (dostavnica, povratnica, izvješće o uspješnom slanju električnom poštom i sl.). Danom raskida Ugovora se smatra dan zaprimanja poslane obavijesti.

10.3. Ugovorne strane su suglasne da Ugovor može biti raskinut sporazumom obiju ugovornih strana. U slučaju sporazumnog raskida Ugovora, smatra se da je Ugovor raskinut danom potpisivanja sporazuma o raskidu.

10.4. Ugovorne strane su suglasne da će se Ugovor raskinuti ukoliko nastupe sljedeće okolnosti:

* ako zbog više sile nije moguće ispunjavati ugovorene obveze,
* ako nastupe druge okolnosti ili događaji koji onemogućavaju ispunjenje Ugovora, a nisu bili niti su mogli biti poznati u trenutku sklapanja Ugovora,
* ukoliko dođe do promjena u visini raspoloživih sredstava na navedenoj proračunskoj poziciji Ugovaratelja,
* u slučaju kršenja odredbi Ugovora i ako posljedice kršenja nisu otklonjene u roku određenom u pisanom upozorenju druge strane, Ugovor se raskida odmah po prijemu pisane obavijesti o raskidu,
* ako Korisnik propusti poduzeti mjere za izvršavanje Ugovora u roku određenom u pisanom upozorenju Ugovaratelja,
* u slučaju nenamjenskog trošenja sredstava iz članka 2. Ugovora,
* u slučaju da Korisnik ne dostavi Ugovaratelju bjanko zadužnicu iz članka 3. stavak 3. Ugovora.

10.5. U slučaju jednostranog raskida Ugovora Ugovaratelj će zahtijevati povrat cjelokupnog iznosa već uplaćenih sredstava financiranja, iznos dospjelih kamata i iznos eventualno nastale štete. Ukoliko Korisnik ne udovolji zahtjevu Ugovaratelja i ne izvrši povrat do tada isplaćenih sredstava financiranja, uvećanih za zakonske zatezne kamate od dana isplate sredstava, Ugovaratelj će staviti na naplatu bjanko zadužnicu.

10.6. Prije raskida Ugovora kao što je predviđeno u ovom članku ili umjesto raskida Ugovora, Ugovaratelj može prekinuti plaćanja kao mjeru predostrožnosti, o čemu će poslati službenu obavijest Korisniku, a plaćanje će se nastaviti kada se otklone razlozi obustave plaćanja.

10.7. Korisnik koji ne izvrši svoje ugovorne obveze u skladu s Ugovorom i ovim Općim uvjetima, zbog vlastite krivnje ili nemara, neće biti prihvatljiv kao podnositelj na Javni poziv za financiranje projekta iz programa koje provodi Uprava za potpomognuta područja sljedeće godine, posebno ako je kršenje ugovornih obveza dovelo do raskida Ugovora ili zahtjeva za povrat sredstava.

**11. VAŽEĆI PROPISI I RJEŠAVANJE SPOROVA**

11.1. Ugovorne strane će moguće nastale sporove iz Ugovora nastojati riješiti sporazumno, a ukoliko u tome ne uspiju, svi sporovi koji proizlaze iz Ugovora i u vezi s njim, uključujući i sporove koji se odnose na pitanja njegovog valjanog nastanka, povrede ili prestanka, kao i na pravne učinke koji iz toga proistječu, ugovaraju mjesnu nadležnost stvarno nadležnog suda u Zagrebu.

***FINANCIJSKE ODREDBE***

**12. PRIHVATLJIVI TROŠKOVI**

12.1. Razdoblje prihvatljivosti troškova počinje najranije od 2. siječnja 2025. godine do predaje Završnog izvješća o provedbi projekta, odnosno 30. travnja 2026. godine, uz uvjet da se sredstva Ministarstva odobrena za provedbu Projekta mogu koristiti samo u 2025. godini.

12.2. Prihvatljivi troškovi moraju:

* biti neophodni za provedbu Projekta i odgovarati uvjetima Ugovora,
* biti u skladu s principima dobrog financijskog upravljanja, posebno u odnosu na novčane iznose i isplativost troškova, nastati tijekom provedbe Projekta, od strane izvoditelja radova/izvršitelja usluga, temeljem sklopljenih važećih ugovora s Korisnikom ili njegovim partnerom,
* biti dostavljeni po situacijama/računima za stvarno izvedene radove/izvršene usluge,
* biti evidentirani u poslovnom izvješću i poreznoj dokumentaciji korisnika ili partnera, uz uvjet da ih se može provjeriti, identificirati, te potkrijepiti originalnim dokumentima.

12.3. Prihvatljivim troškovima smatrat će se i troškovi učinjeni na nastavku već započetog projekta i to po situacijama koje su ispostavljene Korisnicima za radove izvedene od 2. siječnja 2025. godine.

12.4. Korisnik je dužan uz 1. Zahtjev za plaćanje/nadoknadu sredstava dostaviti Ugovaratelju Izjavu o nepostojanju dvostrukog financiranja, Izjavu o provedenom postupku javne nabave.

**13. ISPLATE**

13.1. Uvjeti za isplatu ugovorenog financiranja:

* Potpisan Ugovor o financiranju između Ugovaratelja i Korisnika,
* Dostavljena bjanko zadužnica,
* Dostavljen Revidirani proračun projekta,
* Proveden postupak nabave sukladno važećim propisima iz područja javne nabave,
* Potpisan ugovor o nabavi između Korisnika ili njegovog partnera s izvođačem radova/izvršiteljem usluga na Projektu,
* Zahtjev za plaćanje/nadoknadu sredstava dostavljen od strane Korisnika sa svom potrebnom obračunskom dokumentacijom. Uz svaki zahtjev obvezno se prilažu ispostavljene situacije/računi izvoditelja radova/izvršitelja usluga prethodno ovjereni od strane nadzornog inženjera i Korisnika (situacije/računi po kojima se traži plaćanje nadoknada sredstava moraju biti u izvorniku ili ovjerenoj preslici), Periodično izvješće o provedbi projekta, Financijsko izvješće i fotodokumentacija (u boji) izvedenih radova kao i Izjavu da su svi radovi na projektu izvedeni sukladno ugovoru sa izvođačem radova/izvršiteljem usluga, tehničkoj (projektnoj) i obračunskoj dokumentaciji i u količinama prikazanim u obračunskoj dokumentaciji.

Situacije koje je Korisnik platio u 2025. godini, prije podnošenja zahtjeva po ovom Pozivu mogu se smatrati doprinosom Korisnika. Ministarstvo u okviru svog udjela sufinancira troškove nastale na projektu najranije od dana podnošenja zahtjeva po ovom Pozivu.

Ukoliko Korisnik u Zahtjevu traži nadoknadu sredstava, pored prethodno navedene dokumentacije, obavezan je dostaviti dokaz o izvršenoj uplati vlastitih sredstava izvođaču radova/izvršitelju usluga s aktivnosti predviđene za provedbu projekta.

U slučaju da navedena izvješća nisu priložena ili nisu potkrijepljena valjanim dokazima, Ugovaratelj neće izvršiti plaćanje.

13.2. Nakon što su ispunjeni uvjeti Ugovaratelj će izvršiti plaćanje na račun Korisnika prema dostavljenom Zahtjevu za plaćanje/nadoknadu sredstava za stvarno izvedene radove/izvršene usluge na Projektu. Ugovaratelj će izvršiti plaćanje u roku do 30 dana od prihvaćanja dostavljenog Zahtjeva za plaćanje/nadoknadu sredstava.

Ukoliko Korisnik dostavlja Zahtjev za plaćanje, Ministarstvo će izvršiti uplatu sredstava financiranja na njegov račun, a Korisnik je dužan izvršiti prijenos cjelokupnog iznosa uplaćenih sredstava na račun izvoditelja radova/usluga te o istome izvijestiti Ministarstvo prilikom dostave slijedećeg Periodičnog izvješća ili Završnog izvješća, a najkasnije 30 dana od dana primitka sredstava.

13.3. Da bi se priznao udio troška Korisnika u Završnom izvješću za sva potraživanja izvođača vezana uz aktivnost koja je predmet Ugovora, do iznosa sredstava predviđenih u Revidiranom proračunu projekta, Korisnik treba isplatiti izvođaču svoj iznos financiranja najkasnije do roka dostave Završnog izvješća.

**14. RAČUNI, TEHNIČKE I FINANCIJSKE PROVJERE**

14.1. Korisnik je obvezan osigurati Ugovaratelju pregled dokumentacije pri kontroli realizacije Projekta, a ako je potrebno i potpunu reviziju na temelju popratne dokumentacije za račune, računovodstvene dokumente ili bilo koje dokumente relevantne za financiranje Projekta.

14.2. Korisnik je obvezan osigurati Ugovaratelju pristup lokaciji na kojoj je Projekt implementiran, uključujući informacijski sistem kao i sve dokumente i podatke koji su vezani uz tehničko i financijsko vođenje Projekta te osigurati njihov rad. Dokumenti moraju biti lako dostupni da ih se može pregledati.

**15. KONAČNI IZNOS FINANCIRANJA OD STRANE UGOVARATELJA**

15.1. Ukupan iznos koji treba biti plaćen od strane Ugovaratelja ne može prekoračiti odobreni najviši iznos financiranja iz članka 2. stavak 1. Ugovora.

15.2. Ukoliko nakon provedenog postupka nabave ugovorena vrijednost Projekta bude veća od procijenjene, Ugovaratelj financira Projekt do najvišeg iznosa navedenog u članku 2. stavak 1. Ugovora, a Korisnik osigurava preostali iznos kao i moguće nepredviđene radove na Projektu.

**16. POVRAT I NAPLATA**

16.1. Ukoliko Korisnik ne provede Projekt u skladu s Ugovorom, Ugovaratelj zadržava pravo obustave isplata i/ili raskid Ugovora. Ukoliko Korisnik ne ispunjava uvjete iz Ugovora udio Ugovaratelja može biti smanjen i/ili Ugovaratelj može zatražiti cjelokupni ili djelomični povrat već isplaćenih iznosa ili naplatu bjanko zadužnice.

16.2. Korisnik koji ne izvrši svoje ugovorne obveze na vrijeme i u skladu s Ugovorom i ovim Općim uvjetima, a ako to dovede do raskida Ugovora ili zahtjeva za povratom sredstava, neće moći biti odabran za financiranje u sljedećoj godini za projekte i programe koje će provoditi Ministarstvo regionalnoga razvoja i fondova Europske unije, odnosno Uprava za potpomognuta područja.